Dankbaar oor winde van verandering in SA | Netwerk24
Deur Rolanda, Bloemfontein 26 Januarie 2018 00:01
Watter groot dankbaarheid is daar in my hart en ek glo in die hart van elkeen wat die hoofartikel, Brandpunt-rubriek “As ANC-geilkatte in room vasval” van Gert Coetzee en Goeiemôre “EFF-off, EFF, sê swart leerlinge oor Afrikaans” van Charles Smith (25.01) lees oor die “winde van verandering” wat sedert begin Januarie in ons land waai!
Laat verlede jaar is begin met ernstige oproepe van die NG Kerk om te bid vir groter eenheid tussen alle Suid-Afrikaners, vir die armes, werkloses en gemarginaliseerdes in ons samelewing, asook vir ’n geseënde toekoms vir almal (aan die vooraand van die ANC-konferensie).
Ons het almal besef daar is net een oplossing vir ons land, en dit is gebed met smeking en danksegging, want God bly in beheer. Saam daarmee bid ons ernstig vir reën oral waar dit nodig is.
Daar is ook ’n beriggie “Reën bring in VS verligting”. Hoewel die droogte nog nie gebreek is nie, kon sommige boere begin met die plant van sonneblom.
Alle lof en eer aan God, wat nog altyd gebede verhoor.
Meer oor: Charles Smith | My Stem